**רועי אזולאי** (נולד ב-28 באפריל 1986) הוא מוזיקאי רב-תחומי, מנצח, מעבד ומרצה ישראלי-צרפתי.

ביוגרפיה
--------

רועי אזולאי נולד בדימונה. החל בלימודי מוזיקה בגיל שש בקונסרבטוריון העירוני בנגינה על חליליות וסקסופון. בגיל 15 התקבל ללימודים בתיכון הישראלי למדעים ולאמנויות בירושלים וסיים כבוגר מצטיין של מגמת המוזיקה. בין מוריו בתיכון היו פרופ' אנדרה היידו, פרופ' מיכאל וולפה וד"ר בת-שבע רובינשטיין. אזולאי גם בוגר הקונסרבטוריון שליד האקדמיה למוסיקה ולמחול בירושלים, ללימודי כלי בכיתת הסקסופון של פרופ' גרש גלר, שהגיש אותו לרסיטל הבגרות. סיים בהצטיינות יתרה.

בגיל 18 השתתף כנגן סקסופון בהקלטת האלבום עומד על נייר של הזמר והיוצר אביתר בנאי. מאוחר יותר השתלם בארצות הברית אצל נגן הסקסופון ג'ון סמפן (אנ'), ובעקבות זאת החל לבצע גם מוזיקה בת-זמננו, כולל יצירות המשלבות טכניקות כתיבה מתקדמות ואלקטרוניקה. בה בעת למד פסנתר, תורת המוזיקה ופיתוח שמיעה באופן פרטי.

אזולאי סיים בהצטיינות לימודי תואר ראשון ושני בניצוח תזמורת באקדמיה למוסיקה ולמחול בירושלים, שם למד אצל ד"ר יבגני צירלין והיה תלמידו האחרון של פרופ' מנדי רודן. לאחר מכן המשיך את לימודיו בהדרכת המנצח הישראלי דורון סלומון. במהלך השנים השתלם אצל המנצחים הפינים יורמה פאנולה ואטסו אלמילה (אנ'), המנצח השווייצרי יוהנס שלפלי (רו'), המנצח הישראלי יואל לוי ואצל המנצח ההונגרי גאבור הולרונג (הו'). הוא גם למד תקופה ארוכה אצל המנצח האוסטרי-קנדי אלקסיס האוזר (אנ') באוניברסיטת מקגיל.

### כמנצח תזמורת

ב-2017 נבחר לשמש כאסיסטנט של המנצח הקנדי בוריס ברוט (אנ') בתזמורת האקדמיה הלאומית של קנדה, (אנ') וניצח בעשרות תוכניות שונות, שכללו בין היתר את הסימפוניה מס. 2 של גוסטב מאהלר, כרמינה בוראנה מאת אורף, הים של דביסי והאופרה כרמן מאת ביזה.

כמנצח אורח עבד עם התזמורת הסימפונית של מונטריאול, הקאמרטה הישראלית ירושלים, תזמורת דוהנני-בודפוק בבודפשט, התזמורת הסימפונית ירושלים, התזמורת הקלאסית של מונטריאול, הסינפונייטה הישראלית באר שבע, התזמורת הקאמרית הישראלית, קאמרטה אנטוניו סולר (ספרד), תזמורת סימפונט רעננה תזמורת נתניה הקאמרית הקיבוצית והתזמורת האנדלוסית הישראלית.

החל משנת 2015, משמש אזולאי בקביעות כמנצח אורח של התזמורת הקלאסית של מונטריאול.

אזולאי ניצח על יצירות תזמורתיות של מלחינים מהמאה ה-20 ומלחינים בני זמננו מהארץ ומחוצה לה, וביניהם של המלחינים צבי אבני, פאול בן-חיים, אלכסנדר ברוט (אנ'), אפרת גרליך, תומר הדדי, מיכאל וולפה, ז'אן ואלראן (אנ'), אלכס וסרמן, תום זילברשטיין, אלון טריגר, דוד יצחקי, טובי משולם, אקטרינה ניקולובה, אורי נתנאל, ג'יימס סטיבנסון, אברהם עילם-אמזלג, מנחם צור, מתי קובלר, שחר רגב, רוני רשף וישראל שרון.

### כמוזיקאי רב-תחומי

עוד בהיותו סטודנט, גילה עניין רב בשירת מקהלה והיה תחילה לזמר במקהלה הקאמרית שליד האקדמיה למוסיקה ולמחול בירושלים תחת ניצוחו של סטנלי ספרבר, ולמד פיתוח קול אצל זמרת הסופרן מרינה לויט. לאחר מכן שר במקהלת בית הכנסת הגדול בירושלים אצל המנצח אלי יפה, שממנו למד ניצוח באופן פרטי. לאחר לימודים אצל החזנים נפתלי הרשטיק ועזי שוורץ (אנ') והפסנתרן והמוזיקולוג ריימונד גולדשטיין, החל רועי אזולאי להופיע בארץ ובעולם בפרויקטים מקהלתיים ותזמורתיים שונים, אשר הוקדשו לליטורגיה יהודית ממערב אירופה. כמו כן הרצה על נושא זה בפסטיבל לבנדובסקי (גר') בברלין בשנת 2012.

בין השנים 2011–2014 שימש כמנהל אמנותי ומנצח ראשי של מקהלת בית הכנסת הגדול של שטרסבורג, צרפת.

באוגוסט 2014 התמנה רועי אזולאי למנהל המוזיקלי של בית הכנסת שער השמיים במונטריאול, קנדה. מוסד בן 175 שנה שהוא מרכז בינלאומי למוזיקה ותרבות יהודית. במסגרת זו ניצח בקביעות על המקהלה המקצועית של בית הכנסת וערך סדרת קונצרטים והרצאות, שבה נכללו קונצרטים סימפוניים ומופעים מקוריים שזכו להצלחה רבה, ומשכו קהל מהעיר מדתות ומקהילות שונות.

### פרויקטים מיוחדים

#### מברלין לפריז

בספטמבר 2013 יצר בהזמנת בית אבי חי את המופע ״מברלין לפריז״, אשר נכלל במסגרת פסטיבל הפיוט. בתוכנית הוצגו יצירות מופת מאת מלחיני בתי הכנסת הגדולים בגרמניה וצרפת של סוף המאה ה-19 ותחילת המאה ה-20, המייצגים את תור הזהב של חזנות מערב אירופה. המופע נערך פעמיים במרכז למוזיקה ירושלים-משכנות שאננים וכלל אנסמבל ווקאלי שהורכב מטובי הזמרים הישראלים מהדור הצעיר, החזן מיכאל אזוגי מבית הכנסת הגדול של ציריך (אנ') והפסנתרן ניזאר אלכאטר. את המופע הנחה אברהם בורג והוא נערך בשיתוף עם ארגון יוצאי מרכז אירופה.

#### Sacred Echoes – קונצרט מולטימדיה לזכר ליל הבדולח

בשנת 2012 יצר ביחד עם החזן נתנאל ברעם מבוורלי הילס את המופע "Sacred Echoes" – קונצרט מולטימדיה לזכר ליל הבדולח ובו שיתוף פעולה עם פרויקט בן 30 שנה של המחלקה לאדריכלות של האוניברסיטה הטכנית של דרמשטאדט. בשיתוף פעולה בין הפרופסורים לתלמידים, פותחו שחזורים וירטואליים מדויקים של בתי כנסת בגרמניה אשר נחרבו בפוגורם ליל הבדולח. המופע הוצג לראשונה בגרסת פיילוט מקהלתית ביום הזיכרון לליל הבדולח (9 בנובמבר 2013) במוזיאון הסובלנות בלוס-אנג'לס, מול קהל של 400 איש. המופע הורחב לגרסה הסימפונית והוצג שנה לאחר מכן ב-Wallis Annenberg Center for the Performing Arts (אנ') שבבוורלי הילס. לאחר הצלחת המופע הסימפוני עבד אזולאי כשנה שלמה על פיתוח ושיפור האלמנטים השונים במופע ורתם לפרויקט את החזן גדעון צלרמאייר ואת המרכז לזכר השואה במונטריאול. המופע בוצע בגרסתו הסופית בנובמבר 2015 מול קהל של 1400 איש.

#### The Unsung – Women Wartime Heroes

ב-2016 הפיק את קונצרט המולטימדיה "The Unsung", המספר את סיפורן הלא מסופר של נשים גיבורות מלחמות העולם. במופע שולב וידאו ארט המוקרן על קירות בית הכנסת ובתוכנית המוזיקלית נכללה יצירה מקורית באנגלית וצרפתית של המלחין האמריקאי ג'יימס סטיבנסון: קנטטה לסופרן, טנור, מקהלת ילדים ותזמורת קאמרית. בנוסף, נכתבה והולחנה תפילה באנגלית לזכר אותן נשים גיבורות, שכתב המלחין הבריטי סטיבן גלאס. במופע בוצעו יצירות ידועות אשר הותאמו לדרמה: אדג׳יו למיתרים של בארבר, סוויטת בעל שם של בלוך והעפרוני הנוסק של רייף וון ויליאמס. הקונצרט בוצע בניצוחם של אזולאי עם בוריס ברוט כמנצח אורח, ביחד עם התזמורת הקלאסית של מונטריאול, וכלל את הכנרת הקנדית-אמריקאית לארה סנט ג'ון (אנ'), זמרת הסופרן שרון עזריאלי והחזן גדעון צלרמאייר. המופע בוצע במונטריאול ב-10 בנובמבר 2016.

#### שיתוף הפעולה עם לאונרד כהן

ב-2015 הפיק, עיבד וניצח על מקהלתו בשני שירים שנכללו באלבומו האחרון של הזמר לאונרד כהן, זמן קצר לפני מותו. השיר הראשון שעיבד וניצח "You Want It Darker" זכה בפרס הגראמי לשנת 2017 בקטגוריית ביצוע הרוק הטוב ביותר, והאלבום כולו זכה בפרס ג'ונו הקנדי בקטגוריית האלבום הטוב ביותר. השיר השני שעיבד וניצח באלבום זה הוא "It Seemed the Better Way".

באוגוסט 2017 לקח אזולאי חלק במופע המרכזי לרגל חגיגות 375 שנה לעיר מונטריאול, ובו הופיעו אמנים בני העיר, וביניהם רופוס ויינרייט, פטריק ווטסון (אנ'), Cœur de pirate (אנ') ואיזבל בולה (אנ') בליווי התזמורת הסימפונית של מונטריאול. במופע ביצע אזולאי, ביחד עם מקהלת בית הכנסת שער-השמיים, את השיר "You Want It Darker" כשקולו של לאונרד כהן מתנגן ברקע.

בנובמבר 2017, הופיע במופע המחווה Tower of Song: A Memorial Tribute to Leonard Cohen (אנ') לרגל ציון שנה למותו של לאונרד כהן, אשר הופק על ידי משפחתו ורשות השידור הקנדית. המופע התקיים באצטדיון ההוקי של מונטריאול, עם ההרכב אשר ליווה את לאונרד כהן בסיבוב ההופעות העולמי האחרון שלו ותזמורת מיתרים גדולה. כמו כן הופיעו אמנים ידועים רבים, וביניהם סטינג, אלביס קוסטלו, לאנה דל ריי, קיי די לאנג, קורטני לאב, דמיאן רייס, פטריק ווטסון (אנ'), הווב סיסטרס (אנ'). את החלק השני של המופע פתחו אזולאי ומקהלת שער השמיים בביצוע השיר Tower of Song (אנ') ונעלו את המופע בביצוע השיר "You Want It Darker". הקונצרט הונחה על ידי השחקן סת' רוגן, כלל נאום משותף של ראש ממשלת קנדה ג'סטין טרודו ורעייתו, ובוים על ידי הבמאי האמריקאי ג'ק בנדר (אנ').

אזולאי שיתף פעולה עם המוזיאון לאמנות בת זמננו של מונטריאול (אנ') בתערוכה Leonard Cohen: A Crack in Everything המתפרסת על שתי קומות ובה מוצגות עבודותיהם של 40 אמנים, בהם ג'נט קרדיף, קארה בלייק, ארי פולמן וקנדיס ברייץ (אנ'). בשיתוף פעולה בין ברייץ, אזולאי ומקהלת שער השמיים, שולבה המקהלה בתוך מיצג היחיד שלה המבוסס על אלבומו של כהן משנות ה-80: I'm Your Man. התערוכה הוצגה במונטריאול בין השנים 2017–2018, ולאחר מכן בניו יורק (2019), קופנהגן (2020-2019), סן פרנסיסקו (2021-2020) ובאוקלנד, ניו זילנד (2020).

אזולאי השתתף כמנצח וכמעבד באלבום נוסף, שהופק על ידי אדם כהן, בנו של לאונרד כהן, "Thanks for the Dance", ובו נכלל השיר "Puppets". אלבום זה היה מועמד לפרס הגראמי לשנת 2019 ופרס הג'ונו הקנדי לשנת 2020.

#### Tonight, Tonight – קונצרט מחווה ללאונרד ברנשטיין לרגל חגיגות מאה שנה להיוולדו

ב-2019 יצר והפיק אזולאי את המופע Tonight, Tonight, אשר הוקדש למלחין, המנצח והפסנתרן ליאונרד ברנשטיין, במסגרת חגיגות מאה שנה להיוולדו. התוכנית כללה סגנונות שונים אשר מייצגים את האקלקטיות של ברנשטיין כמלחין ומנצח. הרפרטואר שבוצע כלל בין היתר את מזמורי צ’יצסטר, קטעים נבחרים מתוך קנדיד וסיפור הפרברים, האדג’טו מתוך הסימפוניה החמישית של מאהלר ואביב בהרי האפלצ’ים (אנ') של קופלנד. לקטעי הקישור הזמין אזולאי את בתו של ברנשטיין, השחקנית, הבמאית והסופרת ג’יימי ברנשטיין, אשר הנחתה את הקונצרט, תוך שהיא מספרת סיפורים מספרה החדש: *Famous Father Girl: A Memoir of Growing Up Bernstein*. לצד התזמורת הסימפונית שרה מקהלה של 60 זמרים, שנבנתה משיתוף פעולה בין-דתי שיצר אזולאי בין מקהלת בית הכנסת שער השמיים ומקהלת כנסיית St. Matthias האנגליקנית, הממוקמת ממול לבית הכנסת.

### קונצרטים בולטים

רועי אזולאי מנצח על מקהלת בית הכנסת שער השמיים במליאת האו"ם בניו יורק, במסגרת טקס לציון יום הזיכרון הבין-לאומי לשואה.
ב-27 בינואר 2016 הופיע רועי אזולאי עם מקהלתו ממונטריאול במליאת האו"ם בניו יורק, במסגרת טקס לרגל ציון יום הזיכרון הבין-לאומי לשואה. את דברי הפתיחה לטקס נשא מזכ"ל האו"ם באן קי-מון והנואמת הראשית באירוע זה הייתה ביאטה קלרספלד. בעונת 2021–2022 ניצח בסדרת הקונצרטים ״סולנים בסערה״ על תזמורת הקאמרטה הישראלית ירושלים, ביחד עם אנסמבל מולטיפיאנו, בתוכנית המוקדשת ליצירות למספר פסנתרים ותזמורת. בתוכנית נכללו יצירות מאת מוצרט, מנדלסון שופן וגריג. באותה השנה הופיע איתם גם בפסטיבל פסנתרים בירושלים, במסגרת ביצועי המכלול של הקונצ'רטי לפסנתר של מוצרט. בקונצרט זה נכלל גם הקונצ'רטו לפסנתר מס' 17 בסול מז'ור, K.453 (אנ'). הסולן היה פרופ' תומר לב, מנהל בית הספר למוזיקה ע"ש בוכמן-מהטה, המשותף לאוניברסיטת תל אביב.

בעונת הקונצרטים 2022–2023 ניצח על התזמורת האנדלוסית הישראלית אשדוד במופע השלישי בסדרת המינויים של התזמורת. הקונצרט ״אהלן וסהלן״ אירח את סולני להקת שפתיים, חיים אוליאל וסמי לזמי, וכלל עיבודים חדשים לקלאסיקות של הלהקה, לצד קטעים מקוריים של מנהלה האמנותי של התזמורת, נגן הקמנג'ה אלעד לוי.

קישורים חיצוניים
----------------

* אתר האינטרנט הרשמי של רועי אזולאי (באנגלית)
* רועי אזולאי מנצח על אני מאמין של אלי ויזל במליאת האו״ם, סרטון באתר יוטיוב, 27 לינואר 2016

הערות שוליים
------------

1. ↑  IASA – התיכון הישראלי למדעים ואמנויות בירושלים, אמש ננעל פסטיבל פסנתרים הרביעי בתיאטרון ירושלים, באתר פייסבוק, ‏25 בדצמבר, 2016
2. ↑  קרדיטים: עומד על נייר
3. ↑  מערכת הבמה, סדנת מנצחים בשיתוף תזמורת הבמה, באתר הבמה, ‏1 באפריל 2010
4. ↑  ג'ניפר ליו, פסטיבל הקיץ למוזיקה בטורונטו – אודיטוריום קרנר (Koerner), באתר לודוויג ואן טורנטו, ‏5 באוגוסט, 2017 (באנגלית)
5. ↑  מערכת העיתון, התזמורת הסימפונית של מונטריאול וקנט נגאנו יבצעו את אליהו של מנדלסון ב-21 למאי בבית הכנסת שער השמיים, באתר המונטריאולר, ‏18 במאי, 2017 (באנגלית)
6. ↑  2 פסנתרים ב-40 אצבעות, באתר הקאמרטה הישראלית ירושלים
7. ↑  מערכת הבמה, פסטיבל הפסנתרים ה-4 בתיאטרון ירושלים, באתר הבמה, ‏7 בדצמבר 2016
8. ↑  Orchestre classique de Montréal: Art of the Organ, La Scena Musicale, ‏September 4, 2019
9. ↑  פסטיבל צלילים במדבר, מכאן ועד בטהובן, באתר צלילים במדבר, ‏December 23, 2011
10. ↑  צלילים במדבר 2020, המדבר מתעורר – התזמורת הקאמרית הישראלית בניצוחו של רועי אזולאי, באתר פסטיבל צלילים במדבר, ‏דצמבר, 2020
11. ↑  תכניית הפסטיבל, פסטיבל צלילים במדבר ה-21, באתר פסטיבל צלילים במדבר, ‏דצמבר 2018
12. ↑  חגי חיטרון, לוח קונצרטים 27.11-3.12, באתר עיתון הארץ, ‏26 בנובמבר, 2013
13. ↑  Michael Vincent, L'Orchestre classique de Montréal et le Grand Festival d'orgue 2019 présentent "L'Art de l'orgue", Ludwig van Montréal, ‏23 לפסטמבר, 2019 (בצרפתית)
14. ↑  Louis Lewandowski Festival, Conductor Roï Azoulay, פייסבוק, ‏23 בדצמבר 2013
15. ↑  La Chorale "Le Chant Sacrée" Strasbourg, France, Louis Lewandowski Festival, ‏2012
16. ↑  NEWSWIRE, Tonight, Tonight! A 100th Birthday Tribute to Leonard Bernstein, My Scena – La Scena Musicale, ‏April 12, 2019
17. ↑  מרב ליבנה דיל, אני ניצחתי, באתר בית אבי-חי, ‏8 בספטמבר, 2013
18. ↑  RECREATING LOST SYNAGOGUES, Leo Baeck Institute, ‏November 9, 2022 (באנגלית)
19. ↑  Nurit Greenger, Shattered Glass, Shattered Culture, News Blaze, ‏November 13, 2013 (באנגלית)
20. ↑  Susan Schwartz, A musical and visual Kristallnacht commemoration at Westmount synagogue, Montreal Gazette, ‏October 23, 2015 (באנגלית)
21. ↑  James Stephenson, Cantata for the Unsung, Stephenson Music, ‏November, 2016 (באנגלית)
22. ↑  המנצח רועי אזולאי, בוגר האקדמיה, בין זוכי פרס הגראמי לשנת 2017, באתר האקדמיה למוסיקה ולמחול בירושלים, ‏1.1.2018
23. ↑  Gregory Finney, NATIONAL ACADEMY ORCHESTRA TURNS 30, **La Scena Musicale**, 2018, עמ' 43
24. ↑  Credits: It Seemed the Better Way, Genius (באנגלית)
25. ↑  T'Cha Dunlevy, Go sing it on the mountain: Wainwright, Watson, Shaar Hashomayim anchor musical 375th celebrations, Montreal Gazette, ‏Aug 16, 2017
26. ↑  Lorne Shapiro, From synagogue to Bell Centre: a chorister's Leonard Cohen adventure, Montreal Gazette, ‏Dec 8, 2017
27. ↑  מאיה נחום שחל, הבמאי ארי פולמן מציג בתערוכת המחווה ללאונרד כהן בניו יורק, באתר כלכליסט, ‏04.08.19
28. ↑  Melissa Locker, Leonard Cohen: A Crack in Everything – Montreal's tribute to its favourite son, The Guardian, ‏November 8, 2017 (באנגלית)
29. ↑  John Hurrell, Candice Breitz Looks At Leonard Cohen, EyeContact Magazine, ‏October 28, 2020 (באנגלית)
30. ↑  Leonard Cohen: A Crack in Everything embarks on international tour, e-flux, ‏November 21, 2018
31. ↑  63rd Grammy Awards: Posthumous Leonard Cohen Album ‘Thanks for the Dance’ Earns Nomination for Best Folk Album, www.everythingzoomer.com (באנגלית)
32. ↑  ביל בראונסטין, Choirs come together for Bernstein, and for peace, The Montreal Gazette, ‏28 במאי, 2019 (באנגלית)
33. ↑  דייויד דנביי, Leonard Bernstein Through His Daughter’s Eyes, הניורקר, ‏18 ביוני, 2018 (באנגלית)
34. ↑  מערכת העיתון, Shaar Cantor and Choir sing at UN Holocaust commemoration, חדשות יהדות קנדה, ‏28 בינואר, 2016 (באנגלית)
35. ↑  "2 פסנתרים ב- 40 אצבעות", באתר הקאמרטה הישראלית ירושלים, ‏אוקטובר, 2021
36. ↑  פסטיבל פסנתרים 2021 בתיאטרון ירושלים, באתר הבמה, ‏נובמבר, 2021
37. ↑  אהלן וסהלן, באתר התזמורת האנדלוסית הישראלית אשדוד, ‏פברואר, 2023